Id-Direttiva tal-Kummissjoni 2004/14/KE
tad-29 ta' Jannar 2004
li temenda d-Direttiva 93/10/KEE li għandha x'taqsam ma' materjali u oġġetti magħmula minn film taċ-ċellulożi reġenerat maħsuba biex jiġu f'kuntatt ma' oġġetti ta' l-ikel
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkonsidrat it-Trattat li jistabbilixxi l-Komunità Ewropea,
Wara li kkonsidrat id-Direttiva tal-Kunsill 89/109/KEE tal-21 ta' Diċembru 1988 dwar it-tqarrib lejn xulxin tal-liġijiet ta' l-Istati Membri li għandhom x'jaqsmu ma' materjali u oġġetti maħsuba biex jiġu f'kuntatt ma' oġġetti ta' l-ikel [1], kif emendata mir-Regolament (KE) Nru 1882/2003 tal-Parlament Ewropew u tal-Kunsill [2], u partikolarment l-Artikolu 3 tiegħu,
Wara li kkonsultaw mal-Kumitat Xjentifiku dwar l-Ikel,
Billi:
(1) Id-Direttiva tal-Kummissjoni 93/10/KEE tal-15 ta' Marzu 1993 li għandha x'taqsam ma' materjali u oġġetti magħmula minn film taċ-ċellulożi reġenerat maħsuba biex jiġu f'kuntatt ma' oġġetti ta' l-ikel [3], kif emendata mid-Direttiva 93/111/KE [4], tapplika għal film taċ-ċellulożi riġenerat u tistabbilixxi lista ta' sustanzi awtorizzati flimkien ma' restrizzjonijiet fuq l-użu tagħhom. Dik id-Direttiva tkopri film-ijiet taċ-ċellulożi riġenerati mhux miksija jew miksija b'kisi fabbrikat biss ma' sustanzi mniżżla fiha.
(2) Minbarra żviluppi teknoloġiċi, huwa meħtieġ li jiġi awtorizzat tip ġdid ta' film taċ-ċellulożi riġenerat b'kisi li jikkonsisti minn plastik, li huwa kompostibbli u bijodegradabbli. Dan it-tip ġdid ta' film taċ-ċellulożi reġenerat huwa konsistenti mal-ħtiġijiet ambjentali tad-Direttiva 94/62/KE tal-Parlament Ewropew u tal-Kunsill ta' l-20 ta' Diċembru 1994 dwar pakkeġġjar u skart tal-pakkeġġjar [5], kif emendata mir-Regolament (KE) Nru 1882/2003. Għal din ir-raġuni, din l-awtorizzazzjoni hija fl-interess ta' konsistenza ta' leġislazzjoni Komunitarja.
(3) Ir-regoli li jridu jiġu applikati għall-film-ijiet taċ-ċellulożi reġenerati għandhom ikunu speċifiċi għan-natura tas-saff f'kuntatt ma' l-oġġett ta' l-ikel. Għal din ir-raġuni, il-ħtiġijiet għal film-ijiet taċ-ċellulożi reġenerati miksija b'kisi li jikkonsisti mill-plastik għandhom ikunu differenti minn dawk provvduti għal film-ijiet taċ-ċellulożi reġenerati mhux miksija jew miksija b'kisi derivati miċ-ċellulożi.
(4) Sustanzi awtorizzati biss għandhom jintużaw fil-fabbrikazzjoni tat-tipi kollha ta' film-ijiet taċ-ċellulożi reġenerati, inkluż film-ijiet taċ-ċellulożi reġenerati miksija bil-plastik.
(5) Fil-każ ta' film-ijiet taċ-ċellulożi reġenerati miksija b'kisi li jikkonsisti mill-plastik, is-saff fil-kuntatt ma' oġġetti ta' l-ikel jikkonsisti minn materjali u oġġetti simili għall-materjali tal-plastik maħsuba biex jiġu f'kuntatt ma' oġġetti ta' l-ikel. Għalhekk huwa xieraq li r-regoli provvduti fid-Direttiva tal-Kummissjoni 2002/72/KE tas-6 ta' Awissu 2002 li għandhom x'jaqsmu ma' materjali u oġġetti tal-plastik maħsuba biex jiġu f'kuntatt ma' oġġetti ta' l-ikel [6] għandhom ikunu applikabbli wkoll għal dawn il-film-ijiet.
(6) Fl-interess ta' konsistenza ta' leġislazzjoni Komunitarja, il-verifika ta' konformita ta' film-ijiet taċ-ċellulożi reġenerati miksija bil-plastik mal-limiti ta' migrazzjoni mfassla mid-Direttiva 2002/72/KE għandha titwettaq skond ir-regoli preskritti fid-Direttiva tal-Kunsill 82/711/KEE tat-18 ta' Ottubru 1982 li tippreskrivi r-regoli bażiċi meħtieġa għat-testjar tal-migrazzjoni tal-kostitwenti ta' materjali u oġġetti tal-plastik maħsuba biex jiġu f'kuntatt ma' oġġetti ta' l-ikel [7], kif emendata l-aħħar bid-Direttiva tal-Kummissjoni 97/48/KE [8], u d-Direttiva tal-Kunsill 85/572/KEE tad-19 ta' Diċembru 1985 li tippreskrivi l-lista ta' simulanti li jridu jintużaw għat-testjar ta' migrazzjoni ta' kostitwenti ta' materjali u oġġetti tal-plastik maħsuba biex jiġu f'kuntatt ma' oġġetti ta' l-ikel [9].
(7) Numru ta' polimeri wżati bħala kisi għandhom jitħassru mill-lista ta' sustanzi awtorizzati kif dikjarati fid-Direttiva 93/10/KEE billi huma koperti mir-regoli dikjarati fid-Direttiva 2002/72/KE li jgħoddu għal film-ijiet taċ-ċellulożi reġenerati miksija bil-plastik.
(8) Erba' solventi għandhom jitħassru wkoll mill-lista ta' sustanzi awtorizzati dikjarati fid-Direttiva 93/10/KEE billi fatti magħrufa (data) ġodda huma disponibbli li juru riskju għar-riproduzzjoni u minħabba li m'għadhomx jintużaw fil-fabbrikazzjoni ta' film-ijiet taċ-ċellulożi reġenerati. B'żieda ma' dan, xi plastiċizzaturi, li m'għadhomx jintużaw, għandhom jitħassru wkoll minn dik il-lista.
(9) B'żieda ma' dan, ir-restrizzjoni fuq l-użu ta' 2-ethylhexyl diphenyl phosphate (sinonimu: phosphoric acid diphenyl 2-ethylhexyl ester) dikjarata fid-Direttiva 93/10/KEE għandha tiġi emendata biex titqies l-opinjoni tal-Kumitat Xjentifiku dwar l-Ikel tad-19 ta' Marzu 1998.
(10) Id-Direttiva 93/10/KEE għandha għalhekk tiġi emendata kif xieraq.
(11) Il-miżuri provduti f'din id-Direttiva huma bi qbil mal-opinjoni tal-Kumitat Permanenti tal-Katina ta' l-Ikel u s-Saħħa tal-Annimali,
ADOTTAT DIN ID-DIRETTIVA:
Artikolu 1
Id-Direttiva 93/10/KEE hija emendata kif ġej:
1. Fl-Artikolu 1(3), jitħassar punt (a).
2. Jiddaħħal l-Artikolu 1a li ġej:
"L-Artikolu 1a
Il-film-ijiet taċ-ċellulożi reġenerati riferiti fl-Artikolu 1(2) għandhom jappartjenu għal wieħed minn dawn it-tipi li ġejjin:
(a) film taċ-ċellulożi reġenerat mhux miksi;
(b) film taċ-ċellulożi reġenerat miksi bil-kisi derivat miċ-ċellulożi;
jew
(ċ) film taċ-ċellulożi reġenerat miksi bil-kisi li jikkonsisti mill-plastik."
3. L-Artikolu 2(1) jiġi mibdul b'dan li ġej:
"1. Film-ijiet taċ-ċellulożi reġenerati riferiti f'punti (a) u (b) ta' l-Artikolu 1a għandhom jiġu fabbrikati biss permezz ta' sustanzi jew gruppi ta' sustanzi mniżżla f'lista fl-Anness II bla ħsara għar-restrizzjonijiet dikjarati fih."
4. Jiddaħħal l-Artikolu 2a li ġej:
"L-Artikolu 2a
1. Film-ijiet taċ-ċellulożi reġenerati riferiti fl-Artikolu 1a (ċ) għandhom jiġu fabbrikati biss, qabel il-kisi, permezz ta' sustanzi jew gruppi ta' sustanzi mniżżla f'lista fl-ewwel parti ta' l-Anness II, bla ħsara għar-restrizzjonijiet dikjarati fih.
2. Il-kisi li jrid jiġi applikat lill film taċ-ċellulożi reġenerat riferit fil-paragrafu 1 għandu jiġi fabbrikat biss permezz ta' sustanzi jew gruppi ta' sustanzi mniżżla f'lista fl-Annessi II sa VI mad-Direttiva 2002/72/KE, bla ħsara għar-restrizzjonijiet dikjarati fih.
3. Mingħajr preġudizzju għal paragrafu 1, materjali u oġġetti magħmula minn film taċ-ċellulożi reġenerat riferiti fl-Artikolu 1 a(ċ) għandhom jikkonformaw ma' l-Artikoli 2, 7 u 8 tad-Direttiva 2002/72/KE."
5. L-Anness II jiġi emendat b'mod konformi ma' l-Anness ma' din id-Direttiva.
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma' din id-Direttiva mhux iktar tard mid-29 ta' Lulju 2005. Għandhom jikkomunikaw fil-pront lill-Kummissjoni t-test ta' dawk id-dispożizzjonijiet u tabella ta' correlazzjoni bejn dawk id-dispożizzjonijiet u din id-Direttiva.
L-Istati Membri għandhom japplikaw dawk id-dispożizzjonijiet b'tali mod illi:
(a) jippermettu l-kummerċ u l-użu ta' film taċ-ċellulożi reġenerat li huwa maħsub sabiex jiġi f'kuntatt ma' oġġetti ta' l-ikel li jikkonformaw ma' din id-Direttiva, mid-29 ta' Lulju 2005;
(b) jipprojbixxu l-fabbrikazzjoni u l-importazzjoni fil-Komunità ta' film taċ-ċellulożi reġenerat li huwa maħsub sabiex jiġi f'kuntatt ma' oġġetti ta' l-ikel u li ma jikkonformax mad-dispożizzjonijiet ta' din id-Direttiva mid-29 ta' Jannar 2006. Meta l-Istati Membri jadottaw dawk id-dispożizzjonijiet, għandu jkollhom riferenza għal din id-Direttiva jew għandhom ikunu akkumpanjati b'din ir-riferenza fl-okkazzjoni tal-pubblikazzjoni uffiċjali tagħhom. L-istati membri għandhom jistabbilixxu kif trid issir din ir-riferenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewliena tal-liġi nazzjonali li jadottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fl-20 jum wara dik tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmula fi Brussell, fid-29 ta' Jannar 2004.